Kyk wat is op die maan gevind | Netwerk24
Deur Elsabé Brits 21 Augustus 2018 12:18
Waterys is vir die eerste keer direk op die maan raakgesien.
Dit is gedoen met Nasa se maan-mineralogie-karteerder (M3) en kon waargeneem word op die donkerste en koudste plekke op die maan se oppervlak.
Die foto's wys die verspreiding van waterys op die oppervlak van die maan op die suidpool (links) en die noordpool (regs). Dit is gevind deur Nasa se maan-mineralogie-karteerder. Die blou dele dui die ys aan die grysskaal dui temperatuur aan, hoe donkerder hoe kouer.Foto: Nasa
Die waterys kom plek-plek voor op die suid- en noordpool en daar word vermoed dit is baie oud.
Veral op die suidpool kom dit binne-in kraters voor, terwyl dit op die noordpool meer verspreid is.
Die werk is in die vaktydskrif PNAS gepubliseer.
Die M3-instrument was aan boord van die Chandrayaan-1-tuig wat in 2008 deur die Indiese Ruimteagentskap gelanseer is. Dit het data versamel van ys wat van die oppervlak gereflekteer het, maar dit kan regstreeks meet hoe molekules infrarooi lig absorbeer. So kon dit onderskei tussen waterdamp, waterys en lopende water.
Die navorsing is gedoen deur die Universiteit van Hawaii en die Brown-universiteit, asook Nasa se Ames-navorsingsentrum.
Danksy die maan se draaias, kry die betrokke areas nooit sonlig nie, en is die temperatuur daar nie bo - 156°C nie.